EGCO เป๋าตุง! คาดบุ๊ครายได้ 2.77 หมื่นลบ. หลังขายหุ้น 49% ในโรงไฟฟ้าถ่านหินฟิลิปปินส์
EGCO เป๋าตุง! คาดบุ๊ครายได้ 2.77 หมื่นลบ. หลังขายหุ้น 49% ใน "บ.มาซินลอค พาวเวอร์ พาร์ทเนอร์" ผู้ประกอบธุรกิจโรงไฟฟ้าถ่านหินฟิลิปปินส์ให้ "บ.เอสเอ็มซี โกลบอล พาวเวอร์ โฮลดิ้งส์ คอร์ป" คาดโอนหุ้นแล้วเสร็จ 1H60
18 ธ.ค. 2560

นายจักษ์กริช พิบูลย์ไพโรจน์ กรรมการผู้จัดการใหญ่ บริษัท ผลิตไฟฟ้า จำกัด (มหาชน) หรือ EGCO เปิดเผยว่า เมื่อวันที่ 17 ธ.ค.60 บริษัท เจน พลัส บี.วี จำกัด ซึ่งเอ็กโก กรุ๊ป ถือหุ้นร้อยละ 100 ได้ลงนามในสัญญาซื้อขายหุ้นกับบริษัท เอสเอ็มซี โกลบอล พาวเวอร์ โฮลดิ้งส์ คอร์ป จำกัด (SMC Global Power Holdings Corp.) และเออีเอส ฟิล อินเวสเม้นท์ พีทีอี จำกัด (AES Phil Investment Pte. Ltd.) เพื่อขายหุ้นที่ถืออยู่ โดยทางอ้อมร้อยละ 49 ในบริษัท มาซินลอค พาวเวอร์ พาร์ทเนอร์ จำกัด (MPPCL) ให้แก่บริษัท เอสเอ็มซี โกลบอล พาวเวอร์ โฮลดิ้งส์ คอร์ป จำกัด
ทั้งนี้ เอ็กโก กรุ๊ป จะรับรู้รายได้จากการขายหุ้นครั้งนี้จำนวน 850 ล้านเหรียญสหรัฐฯ หรือประมาณ 27,660 ล้านบาท ซึ่งจะนำไปลงทุนพัฒนาโครงการใหม่ในอนาคตต่อไป โดยการซื้อขายหุ้นดังกล่าวจะต้องได้รับการอนุมัติจากคณะกรรมาธิการการแข่งขันแห่งฟิลิปปินส์ (The Philippine Competition Commission) และเงื่อนไขการโอนหุ้นได้รับความเห็นชอบร่วมกันจากทุกฝ่ายที่เกี่ยวข้อง ซึ่งคาดว่าการโอนหุ้นจะแล้วเสร็จในครึ่งปีแรกของปี 2561
อนึ่ง MPPCL เป็นเจ้าของและเป็นผู้บริหารจัดการโรงไฟฟ้าถ่านหินมาซินลอค ในจังหวัดแซมบาเลส ประเทศฟิลิปปินส์ ซึ่งประกอบด้วยหน่วยผลิต 2 หน่วย กำลังการผลิตติดตั้งหน่วยละ 315 เมกะวัตต์ และระบบแบตเตอรี่เก็บไฟฟ้า (Battery Energy Storage) ขนาด 10 เมกะวัตต์
นอกจากนี้ เอ็มพีพีซีแอลยังอยู่ระหว่างก่อสร้างโรงไฟฟ้าส่วนขยาย (มาซินลอค หน่วยที่ 3) กำลังการผลิตติดตั้ง 335 เมกะวัตต์ ในบริเวณเดียวกับโรงไฟฟ้าปัจจุบัน